Joakin Aldabe

Joakin Aldabe Joanikotena, izengoitiz Mokozorrotz (Bera, Nafarroa Garaia, 1893ko otsailaren 9a - Orio, Gipuzkoa, 1973ko uztailaren 6a), euskal idazle eta olerkigilea izan zen.

 Bizitza 
1893ko otsailaren 9an Berako (Nafarroa Garaia) Bilkorrena etxean jaioa, Berako eskolapioen ikastetxean egin zituen ikasketak. 1938an Oriora (Gipuzkoa) joan zen bizi izatera.

Jelkidea eta euskaltzalea, Orioko batzokian igandeetan orduko zine mutuaren emanaldiak antolatu zituen. Orioko Udalean lan egiten zuen. Gerra Zibilean, faxistek Orio bereganatu zutelarik, 1936ko azaroaren 30ean dekretu batean udal langile guztiak lanik gabe utzi zituzten, eta 24 orduko epea eman zitzaien lana berriro eska zezaten: eskatzen zutenek beren ideologiari eta jokaera politikoari buruzko txosten bana egin behar zuten, eta faxistek haren arabera erabaki zuten, banan-banan, lanean jarraitzeko aukera eman edo kale gorrian uztea. Langile haietako bi, Joakin Aldabe eta Eugenio Lasa, kale gorrian utzi zituzten, lanik eta soldatarik gabe; gainerako guztiak berriro lanera itzuli ziren. Kaleratutakoei euskal abertzale izatea egozten zitzaien, Eusko Alderdi Jeltzalearen afiliatuak edo gertukoak, gerra hasi aurretik Eusko Alderdi Jeltzalearen batzokian ibiltzen zirelako. Zinegotzi bakarra agertu zen erabakiaren kontra: Tomas Agirre. Gainerako guztiak bat etorri ziren bi langileak kargugabetzeko erabakiarekin.

Aldaberen lehen olerkiak 1953koak dira. Haren testuak hainbat tokitan argitaratu ziren: Euzko-gogoa (1956), El Bidasoa, Karmel, Olerti, Príncipe de Viana, Zeruko Argia eta El Diario Vasco de San Sebastián agerkarietan.

1973ko uztailaren 6an hil zen, Orion.

 Lanak 
Olerki ugari eman zuen argitara aldizkarietan: Gernika, Euzko-gogoa, Karmel, Zeruko Argia eta abarretan.

 Erreferentziak 

 Kanpo estekak 
  «Joakin Aldabe», Literaturaren Zubitegia.

Kategoria:Nafarroa Garaiko idazleak
Kategoria:Beratarrak
Kategoria:Euskarazko poetak
Kategoria:Jelkideak
Kategoria:Frankismoaren biktimak